Дело C‑510/13
E.ON Földgáz Trade Zrt
срещу
Magyar Energetikai és Közmű-szabályozási Hivatal
(Преюдициално запитване, отправено от Kúria)
„Преюдициално запитване — Вътрешен пазар на природен газ —Директива 2003/55/ЕО — Член 25 —Директива 2009/73/ЕО — Членове 41 и 54 — Прилагане във времето — Регламент (ЕО) № 1775/2005 — Член 5 — Механизми за разпределение на капацитет и процедури за управление на претоварването — Решение на регулаторен орган — Право на жалба — Жалба, подадена от дружество, притежаващо разрешение за пренос на природен газ — Харта на основните права на Европейския съюз — Член 47 — Право на ефективна съдебна защита срещу решение на регулаторен орган“
Резюме — Решение на Съда (четвърти състав) от 19 март 2015 г.
1.        Сближаване на законодателствата — Мерки за сближаване — Общи правила за вътрешния пазар на природен газ — Директива 2009/73 — Приложно поле — Жалба срещу решение на регулаторен орган, прието преди изтичане на срока за транспониране — Изключване
(член 41, параграф 17 от Директива 2009/73 на Европейския парламент и на Съвета)
2.        Сближаване на законодателствата — Мерки за сближаване — Условия за достъп до газопреносни мрежи — Регламент № 1775/2005 — Механизми за разпределение на капацитет и процедури за управление на претоварването — Право на обжалване на решението на националния регулаторен орган — Национална правна уредба, която не позволява потребител на мрежата да се приеме за легитимиран да обжалва решение на този орган във връзка с мрежовия кодекс — Нарушение на правото на ефективна съдебна защита
(член 47 от Хартата на основните права на Европейския съюз; член 2, параграф 1, точка 11 и член 5 от Регламент № 1775/2000 на Европейския парламент и на Съвета и приложението към този регламент)
1.        Директива 2009/73 относно общите правила за вътрешния пазар на природен газ и за отмяна на Директива 2003/55/ЕО, чийто срок за транспониране изтича на 3 март 2011 г., и по-специално новите разпоредби, въведени с член 41, параграф 17 от нея, трябва да се тълкуват в смисъл, че не се прилагат по отношение на жалба срещу решение на регулаторен орган като разглежданата в главното производство, ако решението е прието преди изтичане на посочения срок за транспониране, а производството по жалбата е висящо към момента на изтичането му.
(вж. точка 35; точка 1 от диспозитива)
2.        Член 5 от Регламент № 1775/2005 относно условия за достъп до газопреносни мрежи, във връзка с приложението към този регламент, и член 47 от Хартата на основните права на Европейския съюз трябва да се тълкуват в смисъл, че не допускат национална правна уредба относно упражняването на правото на жалба пред юрисдикцията, компетентна да упражнява контрол за законосъобразност по отношение на актовете на регулаторен орган, която правна уредба не позволява потребител на мрежата да се приеме за легитимиран да обжалва решение на този орган във връзка с мрежовия кодекс.
Всъщност, като се има предвид текстът на член 2, параграф 1, точка 11 от Регламент № 1775/2005, за да има качеството на потребител на мрежата, е без значение дали операторът, който притежава разрешение за пренос на газ чрез системата, действително е сключил договор с управителя на системата, доколкото такова качество има всеки клиент или потенциален клиент на управителя на системата.
Принципите по член 5 от този регламент във връзка с приложението към Регламента трябва да се тълкуват в смисъл, че представляват мерки за защита, предвидени в полза на потребителите, които искат да получат достъп до системата, и като такива им предоставят права. Следователно такъв оператор трябва да се счита за потенциално засегнат от решение на регулаторния орган, изменящо правилата на мрежовия кодекс за разпределението на капацитет и за управлението на претоварването.
(вж. точки 45, 46, 48 и 51; точка 2 от диспозитива)